আমিনুল হক, উত্তরাঞ্চল  সুস্বাদু আমের জন্য রাজশাহী, চাঁপাইনবাবগঞ্জের গোপালভোগ, ল্যাংড়া, হিমসাগর, ফজলি প্রভৃতি বিখ্যাত হলেও এখন এসব আমের  সুনাম ম্লান করে দিয়েছে হাঁড়িভাঙ্গা নামের নতুন প্রজাতির একটি আম। রংপুরের মিঠাপুকুর ও বদরগঞ্জে প্রচুর পরিমাণে ফলছে হাঁড়িভাঙ্গা। স্বাদে এ আম হার মানিয়েছে অন্য সব জাতের আম। কেউ কেউ হাঁড়িভাঙ্গাকে আমের রাজা হিসেবে আখ্যায়িত করছেন। ইতিমধ্যে এ আম ব্যাপক পরিচিতি লাভ করেছে। বাজারে চাহিদাও সবচেয়ে বেশি। ফলে দামের ক্ষেত্রে সব জাতের আমকে ছাড়িয়ে গেছে। অন্যান্য আমের চেয়ে এ আম মণপ্রতি ৩০০ থেকে ৫০০ টাকা পর্যন্ত বেশি দামে বিক্রি হচ্ছে।  হাঁড়িভাঙ্গা আমের জমজমাট বাজার বসেছে মিঠাপুকুর ও বদরগঞ্জের সীমান্ত এলাকার পদাগঞ্জ হাটে।  সেখানে অন্যান্য সাধারণ জাতের গুটি আম থেকে শুরু করে গোপালভোগ, ল্যাংড়া, হিমসাগর, ফজলি, আম্রপালি, মিসরিভোগ, মহারাজ ফজলিসহ নানান জাতের স্থানীয় আম ওঠে। তবে এ অঞ্চলের ওই হাটেই কেবল পাইকারি বিক্রির জন্য হাঁড়িভাঙ্গা আম ওঠে। রংপুর-দিনাজপুরসহ অন্যান্য অঞ্চলের মানুষ এখন হাঁড়িভাঙ্গা আম কিনতে ভর করছে ওই হাটে। অন্যান্য জাতের আমের তুলনায় অত্যন্ত সুস্বাদু, আঁশবিহীন এই আম সাইজেও একটু বড়। মাথা গোলাকার হয়ে নিচের দিকে একটু চিকন হয়ে এসেছে। ৩-৪টিতে হয় এক কেজি। আঁটি হয় অনেক ছোট ও অত্যন্ত মিষ্টি। পাকলে হলুদ রঙ ধারণ করে। আমের  ভরা এ মৌসুমেও বাজারে হাঁড়িভাঙ্গা উচ্চমূল্যে বিক্রি হচ্ছে। আর কদিন পর আরও দাম বেড়ে যাবে বলে জানান ব্যবসায়ীরা। গত বছর মৌসুমের শেষের দিকে হাঁড়িভাঙ্গা আমের দাম মণপ্রতি ৮ হাজার টাকা পর্যন্ত ওঠে। এ মৌসুমে হাঁড়িভাঙ্গা আম ২ হাজার  থেকে ২ হাজার ৪০০ টাকা মণ দরে বিক্রি হচ্ছে। অথচ অন্য আম মণপ্রতি বিক্রি হচ্ছে ল্যাংড়া ১ হাজার ৬০০ থেকে ২ হাজার টাকা, ফজলি ১ হাজার ২০০ থেকে ১ হাজার ৬০০ টাকা, আম্রপালি ১ হাজার ২৫০ থেকে ১ হাজার ৪০০ টাকা, সূর্যাপুরি ১ হাজার ১০০ থেকে ১ হাজার ৩০০ টাকা, মিসরিভোগ ১ হাজার ৮০০ থেকে ২ হাজার  টাকা ও গোপালভোগ ১ হাজার ৩০০ থেকে ১ হাজার ৫০০ টাকায়।  স্থানীয় কৃষি বিভাগের হিসাব অনুযায়ী, ওই দুই উপজেলায় আমচাষির সংখ্যা প্রায় ৯ হাজার। মিঠাপুকুর ও বদরগঞ্জ উপজেলার ১০টি ইউনিয়নের প্রায় ১ হাজার ৬০০ হেক্টর জমিতে আম চাষ হচ্ছে। যাদের আবাদি জমি নেই তারাও বসতবাড়ির আঙ্গিনায়, ঘরের পরিত্যক্ত জায়গা-ঝোপঝাড় কেটে আমের গাছ লাগিয়েছে। এতে ভালো ফলনও হচ্ছে। ৩ থেকে ৫ বছর বয়সি আমের বাগানে প্রতি একরে লাভ হয় বছরে প্রায় আড়াই লাখ টাকা। তবে এবার লাভ আরও বাড়বে বলে জানান বাগান মালিক আবদুস সালাম সরকার। কারণ হিসেবে বলেন, এবার ফলন  বেড়েছে। তিনি তার বাগানের ৪৫০ গাছের আম আগাম বিক্রি করেন সাড়ে ১১ লাখ টাকায়। গত বছর এ বাগান বিক্রি করেছিলেন ৮ লাখ ১০ হাজার টাকায়। এ কারণে এলাকার লোকজন ধানের জমিতেও আম চাষ শুরু করেছে। আর বর্তমানে হাঁড়িভাঙ্গা আম চাষ মিঠাপুকুর-বদরগঞ্জ ছাড়িয়ে ছড়িয়ে পড়েছে গাইবান্ধা, কুড়িগ্রাম, নীলফামারী, লালমনিরহাট, দিনাজপুরসহ এ অঞ্চলের বিভিন্ন জেলায়।  কথিত আছে, ৬০ বছর আগে বদরগঞ্জ সীমান্তে মিঠাপুকুর উপজেলার টেকানি গ্রামের নফল উদ্দিন নামে এক ব্যক্তি আম ফেরি করে বিক্রি করার সময় কোনো এক স্থান থেকে একটি চারা সংগ্রহ করে আনেন। সেটি তিনি  তার বাড়ির পাশে রোপণ করেন এবং মাটির পাতিল (হাঁড়ি) দিয়ে সেটিতে চোয়ানি হিসেবে (ফিল্টার) সেচের ব্যবস্থা করেন। কিন্তু ওই হাঁড়ি কে বা কারা ভেঙে দেয়। কয়েক বছর পর ওই গাছে আম ধরে এবং তা খেতে অত্যন্ত সুস্বাদু হওয়ায় গ্রামবাসীর মাঝে সাড়া পড়ে যায়। অনেকেই জানতে চান আমটির নাম। কেউ প্রথমে নাম বলতে পারেননি। পরবর্তী সময়ে নফল উদ্দিন নিজেই এ আমের নাম দেন হাঁড়িভাঙ্গা। সেই থেকে এ আম হাঁড়িভাঙ্গা নামে পরিচিতি লাভ করে।  মিঠাপুকুর উপজেলার কৃষি কর্মকর্তা মোহাম্মদ আলী ও বদরগঞ্জ উপজেলা কৃষি কর্মকর্তা জিয়াউল হক বলেন, দুই উপজেলার  কয়েক হাজার মানুষ আম চাষের সঙ্গে জড়িত। মুনাফা কয়েকগুণ বেশি হওয়ায় এখন অনেকেই জমিতে অন্যান্য ফসলের বদলে আমের বাগান করছেন। পাঁচ বছর আগে মিঠাপুকুর উপজেলায় ৬০০ হেক্টর জমিতে আম বাগান ছিল। এখন চাষের পরিমাণ দাঁড়িয়েছে প্রায় সহস্রাধিক হেক্টরে। (The Daily Samakal)